b'\n_START_ARTICLE_\nBakterijska plju\xc4\x8dnica\n_START_SECTION_\nPovzro\xc4\x8ditelji\n_START_PARAGRAPH_\nV \xc5\xa1tevilnih primerih plju\xc4\x8dnic povzro\xc4\x8ditelja ni mogo\xc4\x8de dokazati. Bakterije so najpogostej\xc5\xa1i vzrok plju\xc4\x8dnic pri odraslih bolnikih, starej\xc5\xa1ih od 30 let. Pri zunajbolni\xc5\xa1ni\xc4\x8dni plju\xc4\x8dnici so med bakterijskimi povzro\xc4\x8ditelji najpogostej\xc5\xa1i Streptococcus pneumoniae, Haemophilus influenzae, Chlamydia pneumoniae, Mycoplasma pneumonie) (slednji povzro\xc4\x8data atipi\xc4\x8dno plju\xc4\x8dnico). Pri bolnikih z bolni\xc5\xa1ni\xc4\x8dno plju\xc4\x8dnico so med bakterijskimi povzro\xc4\x8ditelji najpogostej\xc5\xa1i Escherichia coli, Klebsiella pneumoniae, Enterobacter spp., Pseudomonas aeruginosa, Acinetobacter spp. in Staphylococcus aureus.\n_START_SECTION_\nPatogeneza\n_START_PARAGRAPH_\nBakterijski povzro\xc4\x8ditelji (kot tudi drugi povzro\xc4\x8ditelji) lahko zaidejo v spodnja dihala z aspiracijo (vdihom) bakterijske flore zgornjih dihal, z vdihavanjem aerosoliziranih delcev ali redko s krvjo (z razsojem bakterij iz oddaljenega \xc5\xbeari\xc5\xa1\xc4\x8da v telesu)._NEWLINE_Oku\xc5\xbeba povzro\xc4\x8di vnetje dihalnih poti, plju\xc4\x8dnih me\xc5\xa1i\xc4\x8dkov in pripadajo\xc4\x8dih tkiv ter rebrne mrene.\n_START_SECTION_\nSimptomi\n_START_PARAGRAPH_\nSimptomi so odvisni od raz\xc5\xa1irjenosti vnetja, povzro\xc4\x8ditelja in odzivnosti bolnika. Poteka lahko blago, lahko pa je potek tako hud, da vodi celo do plju\xc4\x8dne odpovedi in smrti._NEWLINE_Pri tipi\xc4\x8dni plju\xc4\x8dnici je nastop simptomov obi\xc4\x8dajno hiter. Zna\xc4\x8dilni sta vro\xc4\x8dina in mrzlica. Izme\xc4\x8dek, ki se pojavlja pri ka\xc5\xa1lju, je lahko rumen ali rjav. Pojavljajo se lahko bole\xc4\x8dine v prsih, ki so obi\xc4\x8dajno huj\xc5\xa1e pri vdihu ali ka\xc5\xa1lju. Prsni ko\xc5\xa1 je lahko tudi ob\xc4\x8dutljiv na dotik. Plju\xc4\x8dnico lahko spremlja zasoplost, zlasti pri bolnikih z drugimi plju\xc4\x8dnimi boleznimi, kot sta astma in emfizem._NEWLINE_Atipi\xc4\x8dne plju\xc4\x8dnice imajo nezna\xc4\x8dilen klini\xc4\x8dni potek in so pogosto brez zna\xc4\x8dilnih simptomov in znakov plju\xc4\x8dnice. Obi\xc4\x8dajno se za\xc4\x8dnejo bolj postopno, prisotni so \xc5\xa1tevilni sistemski znaki in simptomi. Pogosti so tudi glavoboli in drugi zunajplju\xc4\x8dni simptomi. Ka\xc5\xa1elj se pojavi \xc5\xa1ele po ve\xc4\x8d dneh in je obi\xc4\x8dajno neproduktiven in dra\xc5\xbee\xc4\x8d.'